ROZHODNUTIE KOMISIE
z 27. augusta 2007
o nezaradení chemickej látky guazatín-triacetát do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh
[oznámené pod číslom K(2007) 3979]
(Text s významom pre EHP)
(2007/597/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
Nariadením Komisie (ES) č. 2032/2003 zo 4. novembra 2003 o druhej fáze 10-ročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych prípravkov na trh, a ktorým sa mení a dopĺňa nariadenie (ES) č. 1896/2000 (2), sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES. V tomto zozname sa uvádza aj látka guazatín-triacetát.
(2)
Podľa nariadenia (ES) č. 2032/2003 bola látka guazatín-triacetát posúdená v súlade s článkom 11 ods. 2 smernice 98/8/ES a určená na použitie vo výrobkoch typu 8, ktorými sú prostriedky na ochranu dreva, ako sa vymedzuje v prílohe V k smernici 98/8/ES.
(3)
V súlade s článkom 10 ods. 5 a 7 nariadenia (ES) č. 2032/2003 predložil spravodajský členský štát, za ktorý bolo vymenované Spojené kráľovstvo, 22. septembra 2006 Komisii správu príslušného orgánu spolu s jeho odporúčaním.
(4)
Správu príslušného orgánu preskúmali členské štáty a Komisia. V súlade s článkom 11 ods. 4 nariadenia (ES) č. 2032/2003 sa výsledky preskúmania začlenili do hodnotiacej správy Stáleho výboru pre biocídne výrobky na jeho zasadnutí 16. marca 2007.
(5)
Z dôvodu absencie potrebných údajov týkajúcich sa lúhovania ošetrovaných povrchov, účinkov na reprodukciu Daphnia magna a procesov degradácie v systémoch voda - sedimenty a v pôde nie je možné zaradiť látku guazatín-triacetát do prílohy I, IA alebo IB k smernici 98/8/ES na použitie vo výrobkoch typu 8. Okrem toho, príslušný orgán Spojeného kráľovstva vykonal posúdenie environmentálnych rizík realistickou metódou vyhodnotenia „najhoršieho možného prípadu“, v ktorom sa zistili neprijateľné riziká pre životné prostredie.
(6)
Pri posudzovaní látky guazatín-triacetát sa nevyskytli nijaké nezodpovedané otázky ani dôvody na znepokojenie, ktorými by sa mal zaoberať Vedecký výbor pre zdravotné riziká a riziká životného prostredia.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Chemická látka guazatín-triacetát (číslo CAS 115044-19-4) sa nezaraďuje do prílohy I, IA alebo IB k smernici 98/8/ES na použitie vo výrobkoch typu 8.
Článok 2
Na účely článku 4 ods. 2 tretieho pododseku nariadenia (ES) č. 2032/2003 sa toto rozhodnutie sa uplatňuje odo dňa nasledujúceho po jeho uverejnení v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 27. augusta 2007